
Наредба № 15 от ………. 2026 г. за аеронавигационно информационно обслужване


Глава първа
Общи разпоредби

[bookmark: _Hlk169006220]Чл. 1. (1)  С тази наредба се определят: 
1. условията и редът за осъществяване на аеронавигационно информационно обслужване (АИО) за осигуряване необходимите данни и информация за безопасността, редовността и ефективността на международната въздушна навигация; 
2. редът, правилата и сроковете за предоставяне на аеронавигационна информация/данни за нуждите на аеронавигационното информационно осигуряване на полетите.
(2) Аеронавигационно информационно обслужване се предоставя в съответствие с Регламент за изпълнение (ЕС) 2017/373 на Комисията от 1 март 2017 г. за определяне на общи изисквания за доставчиците на услуги и надзора при управлението на въздушното движение/аеронавигационното обслужване и други мрежови функции за управление на въздушното движение, за отмяна на Регламент (ЕО) № 482/2008 и на регламенти за изпълнение (ЕС) № 1034/2011, (ЕС) № 1035/2011 и (ЕС) 2016/1377, както и за изменение на Регламент (ЕС) № 677/2011 (Регламент за изпълнение (ЕС) 2017/373). 
(3) Наредбата се прилага за:
1. доставчиците на АИО;
2. Главна дирекция „Гражданска въздухоплавателна администрация“ (ГД ГВА);
3. субектите, които изготвят аеронавигационни данни и аеронавигационна информация;
4. собствениците и операторите на летища и вертолетни летища.
Чл. 2. (1) В аеронавигационната информация, разпространявана за и от името на Република България, ясно се посочва както Република България, като отговорна за издаването й, така и доставчикът на АИО.
Чл. 3. (1) Аеронавигационното информационно обслужване се извършва от доставчик на АИО, сертифициран от ГД ГВА. 
(2) Доставчикът на АИО събира, обединява, редактира, форматира, публикува, съхранява и разпространява аеронавигационни данни и информация, отнасящи се до територията на Република България, както и до зони извън нея, за които Република България носи отговорност за предоставяне на обслужване на въздушното движение.

Глава  втора
Обмен на аеронавигационни данни и аеронавигационна информация

Чл. 4. Доставчикът на АИО обменя аеронавигационни информационни продукти с доставчици от други държави.
Чл. 5. (1) При отправено искане от доставчик на АИО на държава членка на Международната организация за гражданско въздухоплаване (ICAO) и при наличие на взаимна договореност между доставчиците на АИО се предоставя едно безплатно копие от всеки от следните аеронавигационни информационни продукти: 
1. Сборник „Аеронавигационна информация и публикация“ (AIP), включително периодични изменения (АМDT) и допълнения (SUP);
2. Циркуляри за аеронавигационна информация (AIC);
3. NOTAM съобщения;
4. аеронавигационни карти.
(3) Предоставянето на повече от едно копие на аеронавигационен информационен продукт, както и на други документи, свързани с въздушната навигация, включително съдържащи законови и подзаконови нормативни актове, се урежда с двустранно споразумение между договарящите се доставчици на АИО.
(4) Когато аеронавигационните данни и аеронавигационната информация се предоставят под формата на множество от цифрови данни, тяхното използване от доставчиците на АИО се урежда чрез споразумение.
(5) Набавянето на аеронавигационни данни, информация и документи и аеронавигационните информационни продукти,  включително съдържащи законови и подзаконови нормативни актове, от доставчици на АИО от държави, които не са членки на ICAO или от други субекти, се извършва въз основа на отделно споразумение.
Чл. 6. Аеронавигационните данни се обменят/предоставят между субектите по чл. 1, ал. 3, когато форматът им е в съответствие с Допълнение 1 към Приложение III от Регламент за изпълнение (ЕС) 2017/373 и качеството им отговаря на изискванията за качество на данните (DQR).


 Глава  трета
Аеронавигационни информационни продукти


Чл. 7. Аеронавигационната информация се предоставя като аеронавигационен информационен продукт и свързаните с него услуги.  
Чл. 8. Доставчикът на АИО може да издава допълнителни аеронавигационни информационни продукти, освен определените в раздел 3 от приложение VI на Регламент за изпълнение (ЕС) 2017/373, след одобрение от ГД ГВА.
Чл. 9. Доставчикът на аеронавигационно обслужване определя серии за разпространение на NOTAM съобщения според предназначението им.
Чл. 10. (1) Съобщения NOTAM за активиране на зони, за които в Сборник AIP зони е указано, че се активират с NOTAM съобщение, се публикуват не по-късно от 7 дни преди планираното начало на използване на съответната зона.
(2) Изключения от изискването за срока по ал. 1 се допускат за създаване на ad-hoc опасни зони по реда на чл. 63 и чл. 64 от Наредба № 19 за функциониране на Единната система за гражданско и военно управление на въздушното пространство.


Глава четвърта
Регулиране и контрол на аеронавигационната информация (AIRAC)

Чл. 11. (1) Информацията, осигурявана чрез системата за регулиране и контрол на аеронавигационната информация (системата AIRAC) се разпространява/предоставя така че да достигне до получателите най-малко 28 дни преди датата на влизане в сила на AIRAC.
(2) Доставчикът на аеронавигационно обслужване разпространява публикуваната информация по ал. 1 най-малко 42 дни преди датата на влизането й в сила, така че тя да достигне до получателите не по-късно от 28 дни преди тази дата.
Чл. 12. Информацията, нотифицирана чрез системата AIRAC, остава непроменена най-малко в продължение на 28 дни след датата на влизане в сила на AIRAC, освен ако съобщеното обстоятелство е временно и няма да продължи през целия период.
Чл. 13.  Доставчикът на АИО разпространява информацията по чл. 11, ал. 1, така че тя да достигне до получателите най-малко 56 дни преди датата на влизане в сила (два AIRAC цикъла), когато се планират значителни промени. 

Глава пета
Възстановяване на разходи за аеронавигационно информационно обслужване

Чл. 14. (1) Разходите по събиране и обработване на аеронавигационната информация/данни се включват в разходната основа на таксовите единици за аеронавигационно обслужване определяни по схемата за ефективност и таксуване, приложима в Единното европейско небе и се възстановяват чрез таксите по чл. 120, ал. 2 от Закона за гражданското въздухоплаване. 
(2) Цената за предоставяне на конкретен аеронавигационен информационен продукт на електронен носител се определя на базата на разходите за изготвянето и разпространението на електронния носител.

Глава шеста
 Ред за предоставяне, проверка и публикация на аеронавигационна информация/данни

Чл. 15. (1) Субектите, които изготвят аеронавигационни данни и аеронавигационна информация предоставят своевременно на собствениците и операторите на летища и вертолетни летища предварително одобрени от ГД ГВА аеронавигационни данни.
(2) Данните се предоставят в съответствие със следните изисквания:
1. прилага се точка ATM/ANS.OR.A.085 от приложение III, на Регламент 2017/373, с изключение на изискванията в букви в), г), е), подточка 1, и и) от нея;
 2. географски координати се представят в Българската геодезическа система 2005 (БГС2005); при изисквана точност от 1 m и по-висока (напр. 0.3 m), географските координати се трансформират в координатна система WGS-84;
3. за начало на вертикална референтна система се използва средното морско ниво (MSL); вълни на геоида се определят съгласно глобалният модел на геоида EGM2008;
4. надморските височини се определят в Европейската вертикална референтна система EVRS, реализация EVRF2007; при изисквана точност, по-висока от 0.5 m (напр. 0.25 m), oртометрични височини се определят чрез вълни на геоида, определени от модела EGM2008;
5. информацията за дати и времена се предоставя съгласно Григорианският календар и скалата Универсално координирано време (UTC); времето се дава с точност до минута;
6. лятното часово време в Република България е UTC плюс 3 часа, а зимното часово време е UTC плюс 2 часа; лятното часово време се въвежда всяка година в периода от последната неделя на март в 0100 UTC до последната неделя на октомври в 0100 UTC;
7. в Сборник AIP и в съответните публикации, изразът „летен период“ обозначава частта от годината, в която лятното часово време е в сила; другата част от годината се нарича „зимен период“; времената, прилагани през летния период, се дават в скоби; началото на деня се обозначава като 0000, а краят на деня - като 2359.
(3) Предоставянето на аеронавигационни данни по ал. 1 се извършва при условията и по реда, определени в договор/споразумение между собствениците и операторите на летища и вертолетни летища и съответния субект, който изготвя аеронавигационни данни и аеронавигационна информация.
(4) Собствениците и операторите на летища и вертолетни летища предоставят на доставчика на АИО аеронавигационните данни, получени по реда на ал. 3, при условията и по реда, определени в договор/споразумение между тях и доставчика на АИО.
Чл. 16. Проверката на качеството и точността на аеронавигационните информационни продукти се извършва в съответствие с вътрешните процедури на доставчика на АИО.
Чл. 17. Доставчикът на АИО публикува и разпространява Сборник AIP на Република България, AIP изменения (AMDT) и AIP допълнения (SUP), както и циркуляри за аеронавигационна информация (AIC) на електронен носител и/или интернет с възможност за изтегляне и принтиране на файла. 
	Чл. 18. (1) Доставчикът на АИО уведомява писмено ГД ГВА за изготвения продукт и за съдържаща се в него информация, не по-късно от два дни преди датата на публикуване на съответния продукт. 
(2) При установяване на несъответствия, технически грешки или други неточности в публикувания продукт, доставчикът на АИО:
1. предприема незабавно коригиращи действия за отстраняване на грешката чрез издаване на NOTAM съобщение, в случай че установеното несъответствие се отнася за критични данни;
2. изготвя изменение към сборник AIP, която включва коригираните данни, в случай че установеното несъответствие не се отнася за критични данни, свързани с националната сигурност;
3. води регистър на всички установени несъответствия, предприетите действия и датата на уведомяване на ГД ГВА.
(3) Главна дирекция „Гражданска въздухоплавателна администрация“ може да изиска от доставчика на АИО допълнителна информация, обосновка или документи, свързани с извършените корекции, както и да даде задължителни указания за предприемане на допълнителни действия при необходимост.
[bookmark: _Hlk212559397]			Чл. 19. Доставчикът на АИО изготвя и публикува получените аеронавигационни данни/информация, в съответствие с нормативните изисквания, стандарти и препоръчителни практики, под формата на аеронавигационен информационен продукт в съответствие с предварително установените AIRAC дати на влизане в сила и с предвидените срокове за публикуване.
Чл. 20. Доставчикът на АИО разпространява аеронавигационните информационни продукти до всички абонати в следните срокове:
1. за AIP изменения, AIP допълнения и циркуляри – 14 дни преди датата на влизане в сила на информацията;
2. за AIP изменения и AIP допълнения по системата AIRAС, когато не са свързани с въвеждане на значителни промени – 42 календарни дни преди датата на влизане в сила на информацията;
3. за AIP изменения по системата AIRAС, когато са свързани с въвеждане на значителни промени – 56 календарни дни преди датата на влизане в сила на информацията. 

ДОПЪЛНИТЕЛНА РАЗПОРЕДБА

[bookmark: _Hlk184905793]	§ 1. По смисъла на тази наредба:
1. [bookmark: _Hlk184908588]„аеронавигационно информационно обслужване (АИО)“ има значението по чл. 2, т. 2 от Регламент (ЕС) 2024/2803 на Европейския парламент и на Съвета от 23 октомври 2024 г. за реализирането на Единното европейско небе;
2. „доставчик на аеронавигационно информационно обслужване“ или „доставчик на АИО“ означава държавен орган или друго лице, което е определено или оправомощено и сертифицирано да предоставя аеронавигационно информационно обслужване в определена зона на покритие, която отговаря на изискванията на приложимото европейско и национално законодателство, включително на изискванията съгласно Приложение VI, Раздел I, част AIS.OR.100 и част AIS.OR.105 към Регламент за изпълнение (ЕС) 2017/373 и което притежава сертификат или валидна декларация по чл. 41 от Регламент (ЕС) 2018/1139 и отговаря на изискванията на чл. 11, параграф 6 от Регламент (ЕС) 2024/2803 на Европейския парламент и на Съвета от 23 октомври 2024 година за реализирането на Единното европейско небе.
3. „изисквания за качество на данните“ (data quality requirements — DQRs) има значението по т. 42 от Приложение I към Регламент за изпълнение (ЕС) 2017/373;
4. „субект, който изготвя аеронавигационни данни и аеронавигационна информация“ има значението по чл. 2, т. 8 от Регламент за изпълнение (ЕС) 2017/373. 
5. „регулиране и контрол на аеронавигационната информация“ (AIRAC) (aeronautical information regulation and control) има значението по т. 121 от Част „Определения“ от Приложение I към Регламент за изпълнение (ЕС) 2017/373;
6. „NOTAM“ има значението по т. 73 от Част „Определения“ от Приложение I към Регламент за изпълнение (ЕС) 2017/373; 
7. „циркуляр за аеронавигационна информация“ (AIC) означава съобщение, съдържащо информация, която не отговаря на изискванията за издаване на NOTAM или за включване в Сборника AIP на Република България, но се отнася до безопасността на полетите, аеронавигацията, технически, административни или законодателни въпроси по смисъла на част AIS.OR.320 от Раздел 2 – Управление на качеството на данните към Приложение VI - Специфични изисквания за доставчици на аеронавигационно информационно обслужване от Регламент за изпълнение (ЕС) 2017/373;
8. „AIP изменения“ (AMDT) означава публикация, съдържаща изменения на информацията с постоянен характер, включена в Сборника AIP на Република България по смисъла на част AIS.OR.310 от Раздел 3 – Аеронавигационни информационни продукти към Приложение VI - Специфични изисквания за доставчици на аеронавигационно информационно обслужване от Регламент за изпълнение (ЕС) 2017/373;
9. „AIP допълнения“ (SUP) съдържаща временни промени с дългосрочен характер на информацията, включена в Сборника AIP на Република България по смисъла на част AIS.OR.315 от Раздел 3 – Аеронавигационни информационни продукти към Приложение VI - Специфични изисквания за доставчици на аеронавигационно информационно обслужване от Регламент за изпълнение (ЕС) 2017/373.
ЗАКЛЮЧИТЕЛНА РАЗПОРЕДБА

§ 2. С тази наредба се отменя Наредба № 15 от 13.04.2011 г. за аеронавигационното информационно обслужване (обн., ДВ, бр. 37 от 2011 г., изм. и доп., бр. 48 от 2014 г.).

